b'\n_START_ARTICLE_\nRodinia\n_START_PARAGRAPH_\nRodinia oli muinainen j\xc3\xa4ttil\xc3\xa4ismanner. Se muodostui keskiproterotsooisen maailmankauden lopulla noin 1,2\xe2\x80\x931,1 miljardia vuotta sitten sen seurauksena, kun useat alkumantereet t\xc3\xb6rm\xc3\xa4siv\xc3\xa4t Laurentiaan. Laajimmillaan Rodinia oli noin miljardi vuotta sitten, ja se pysyi koossa suhteellisen pitk\xc3\xa4\xc3\xa4n. Rodinia alkoi hajota kryogeenikaudella noin 750 miljoonaa vuotta sitten. Siit\xc3\xa4 muodostui monen v\xc3\xa4livaiheen kautta useita mantereita, joista suurin oli Gondwana._NEWLINE_Rodinia oli karu manner koko olemassaolonsa ajan, sill\xc3\xa4 kasveja ei viel\xc3\xa4 silloin esiintynyt, ja el\xc3\xa4m\xc3\xa4kin oli p\xc3\xa4\xc3\xa4asiassa yksisoluista. Monisoluisten arvioidaan kehittyneen t\xc3\xa4n\xc3\xa4 aikana, mutta olleen viel\xc3\xa4 alkeellisia. Rodinian hajoamisen aikoihin Maa koki kryogeenikauden j\xc3\xa4\xc3\xa4tik\xc3\xb6itymisi\xc3\xa4.'